Richard Vašečka

Mgr. Richard Vašečka (* 3. november 1973, Bratislava) je slovenský učiteľ náboženstva, politik a spisovateľ. Pôsobil ako učiteľ katolíckeho náboženstva na Gymnáziu sv. Františka z Assisi v Žiline. V súčasnosti zastáva už tretie volebné obdobie post poslanca Národnej rady Slovenskej republiky, kde pôsobí v poslaneckom klube OBYČAJNÍ ĽUDIA a nezávislé osobnosti. 
Je podpredsedom poslaneckého klubu a predsedom Výboru Národnej rady SR pre vzdelávanie, vedu, mládež a šport. Spolupracoval s ministrom školstva Branislavom Gröhlingom (SaS) na otváraní trhu s učebnicami. Od júna 2020 je otvorený trh s učebnicami pre prvý stupeň ZŠ. 
Život.
Narodil sa v Bratislave, má štyri mladšie sestry. Po ukončení štúdia na Gymnáziu Jura Hronca v Bratislave absolvoval vysokoškolské štúdium na Prešovskej univerzite, kde v rokoch 19921997 navštevoval Gréckokatolícku bohosloveckú fakultu, odbor všeobecnej katolíckej teológie a učiteľstva náboženskej a etickej výchovy. Je vedúcim spoločenstva "Nový Jeruzalem".
Od roku 1998 do roku 2013 vyučoval katolícke náboženstvo na Gymnáziu sv. Františka z Assisi v Žiline. Je ženatý, má štyri deti, žije vo Svederníku pri Žiline.
Politika.
Volebné obdobie 2012 - 2016.
V roku 2012 bol zvolený za poslanca NR SR, v roku 2014 sa stal predsedom poslaneckého klubu OĽaNO. Bol členom výboru pre obranu a bezpečnosť a členom kontrolnej komisie vojenského spravodajstva.
Volebné obdobie 2016 - 2020.
V parlamentných voľbách 2016 získal 25 297 preferenčných hlasov a z pôvodných nezávislých osobností bol ako jediný znovuzvolený za poslanca NR SR. Bol predsedom Osobitného kontrolného výboru NR SR na kontrolu činnosti Vojenského spravodajstva a členom Výboru NR SR pre obranu a bezpečnosť. Poslanecký klub OĽaNO-NOVA si ho v rokoch 2016 a 2017 opäť zvolil za svojho predsedu.
V novembri 2017 sa stal tieňovým ministrom obrany v rámci tieňovej vlády OĽANO.
Výstup z OĽaNO a členstvo v KDH.
Vo februári 2018 z OĽaNO vystúpil a vstúpil do KDH, aby sa zapojil do súboja o predsednícke kreslo. V marci 2018 však v hlasovaní neuspel, získal 101 hlasov, kým jeho konkurent Alojz Hlina 233. Následne neprijal ponúkaný post podpredsedu KDH. V strane zotrval približne rok. 
Založenie KÚ.
Vo februári 2019 z KDH odišiel a spolu s Annou Záborskou a Branislavom Škripekom prešiel do novej konzervatívnej politickej strany Kresťanská únia.
Volebné obdobie 2020 - 2023.
V roku 2020 bol opäť zvolený za poslanca NRSR na kandidátke OĽaNO, tentokrát za stranu Kresťanská únia, ktorá v parlamentných voľbách spolu so stranou NOVA a Zmena Zdola, kandidovala na spoločnej kandidátke Obyčajní ľudia a nezávislé osobnosti (OĽANO), NOVA, Kresťanská únia (KÚ), Zmena Zdola. Samotný Richard Vašečka získal viac ako 28 tisíc krúžkov, čo bolo o 3 tisíc hlasov viac ako v roku 2016. Bol zvolený za predsedu výboru NRSR pre vzdelávanie, vedu, mládež a šport a stal sa podpredsedom poslaneckého klubu. V poslaneckom klube OĽaNO zastáva konzervatívne hodnoty ale ako podpredseda klubu pravidelne diskutuje aj s liberálnymi poslancami v rámci klubu OĽANO. 
Predseda školského výboru.
Ako predseda školského výboru sa intenzívne venoval zrovnoprávneniu finacovania škôl na Slovensku. Do parlamentu predložil novelu zákona, ktorá má odstrániť diskrimináciu cirkevných a súkromných škôl voči štátnym, ktorá bola schválená a platí od roku 2022. "Každé dieťa, bez ohľadu na to, akú školu navštevuje, musí dostať v plnej výške finančné prostriedky, ktoré štát na naň určuje. Ďakujem za spoluprácu ako ministerstvu školstva, tak koaličným partnerom a rovnako prezidentke, ktorá dala tejto novele definitívne zelenú," uviedol predseda školského parlamentného výboru Richard Vašečka. 
Dofinancovanie mládežníckych organizácii
Po zmene vlády narážali mládežnícke organizácie na problémy s financovaním - finančné prostriedky dostali neskoro a v nižšom rozsahu ako v minulosti. Vašečka sa v tejto veci opakovane stretával s ministrom školstva aj s ministrom financii a podarilo sa mu vyriešiť ich čiastočné dofinancovanie.
Regulovanie prístupu k interrupciám.
V druhom volebnom období opakovane predložil návrh zákona na obmedzovanie prístupu k interrupciám. V treťom volebnom období podporoval iniciatívu Anny Záborskej, ktorá chce zákonnou úpravou predĺžiť čas na rozhodnutie matky pred ukončením tehotenstva a zároveň výrazne sociálne zvýhodniť matky a rodičov.
Voľná nedeľa
Vašečka predložil návrh na obmedzenie predaja počas nedieľ, ktorý mal ešte v roku 2020 podporu 80% obyvateľstva. Vašečkov návrh získal aj podporu odborárov. Keďže parlament predčasne ukončil schôdzu, o návrhu sa nehlasovalo.
Informovaný súhlas rodičov o sexuálnej výchove
V roku 2023 predložil návrh zákona, ktorý ukladá školám vopred informovať rodiča o plánovanej výchove a vzdelávaní v oblasti sexuálnej výchovy. Rodič by tak dopredu vedel, čo presne sa jeho dieťa v škole dozvie aj kto mu o tom bude prednášať. Mal by zároveň právo prednášku o sexuálnej výchove odmietnuť, ak nebude v súlade s jeho hodnotami či náboženstvom. Zákon prešiel do druhého čítania ale ďalej sa o ňom nehlasovalo, pretože parlament predčasne ukončil schôdzu.
Postup vo voľbách
Na jar 2023 prebiehali neformálne rokovania medzi KDH a KÚ ohľadne predvolebného spájania. KDH však nakoniec takéto spojenie odmietlo. Kresťanská únia následne vytvorila volebnú koalíciu s hnutím OĽANO a stranou ZA ĽUDÍ. Oproti predošlým voľbám teda nekandiduje na kandidátke OĽANO, ale ako samostatná partnerská strana vo volebnej koalíci.
Milovať a ctiť.
Od roku 2014 sa Richard Vašečka intenzívne venuje vyučovaniu o manželstve o rodine. Je autorom deviatich brožúrkových publikácii "Milovať a ctiť": "Milovať a ctiť – Navždy", "Sexualita", "Výchova detí", "Úcta v rodine", "Financie", "Vo vzťahu", "Chcem byť chlap", "Milovať a ctiť život" a "Môj príbeh". Publikácie vyšli spolu v náklade viac ako 100-tisíc kusov.
Vašečka je tiež autorom ôsmych kníh: "Budem ťa Milovať a ctiť" (2015), "Recept na dobré manželstvo" (2016), "A nikdy ťa neopustím" (2016), "Ako získať viac času pre rodinu" (2017), "Muži milujte svoje manželky" (2018) a "Byť chlapom ako Ježiš" (2019). V roku 2020 s nim vyšla aj kniha rozhovorov, ktorú vydali noviny Slovoplus – "Richard Vašečka: Mojou ambíciou je slúžiť Bohu" (2020). V Roku 2020 vydal knihy "Pôst a Veľká Noc v rodine (2020)" a "Aby vám deti nezničili manželstvo (2020)." 
Medzi rokmi 2014 až 2020 prednášal na tému manželstva a rodiny (viac ako 100 prednášok). Pravidelne tiež píše do gréckokatolíckych novín Slovo. Na tému manželstva a rodiny píše do viacerých portálov.